CELEX: 32020D1631
Language: da
Date: 2020-10-22 00:00:00
Title: Den Europæiske Centralbanks afgørelse (EU) 2020/1631 af 22. oktober 2020 om delegation af beslutningstagende beføjelser vedrørende overførslen af fortrolig statistisk information om økonomisk og finansiel statistik til Den Europæiske Unions Statistiske Kontor (Eurostat) (ECB/2020/53)

4.11.2020   
               
               
                  DA
               
               
                  Den Europæiske Unions Tidende
               
               
                  L 366/21
               
            
         DEN EUROPÆISKE CENTRALBANKS AFGØRELSE (EU) 2020/1631
         af 22. oktober 2020
         om delegation af beslutningstagende beføjelser vedrørende overførslen af fortrolig statistisk information om økonomisk og finansiel statistik til Den Europæiske Unions Statistiske Kontor (Eurostat) (ECB/2020/53)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde,
         under henvisning til statutten for Det Europæiske System af Centralbanker og Den Europæiske Centralbank, særlig artikel 12.1,
         under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (1), særlig artikel 8a, og
         ud fra følgende betragtninger:
         
                     (1)
                  
                  
                     I henhold til artikel 8a, stk. 1, i forordning (EF) nr. 2533/98 kan overførsel af fortrolig statistisk information mellem et medlem af Det Europæiske System af Centralbanker (ESCB), som har indsamlet informationen, og en myndighed i Det Europæiske Statistiske System (ESS) finde sted, forudsat at denne overførsel er nødvendig for en effektiv udvikling, udarbejdelse og formidling eller for forbedring af kvaliteten af europæiske statistikker inden for ESS' og ESCB's respektive kompetenceområder, og at nødvendigheden heraf er blevet begrundet.
                  
               
                     (2)
                  
                  
                     Det kræves efter artikel 8a i forordning (EF) nr. 2533/98, at der træffes yderligere sikkerhedsforanstaltninger i forbindelse med udvekslingen af fortrolig statistisk information mellem ESCB og ESS, navnlig at yderligere overførsel ud over den første overførsel udtrykkeligt skal godkendes af den myndighed, der indsamlede informationerne, og at fortrolig statistisk information ikke må anvendes til andet end statistiske formål såsom administrative formål eller skatteformål eller i retssager.
                  
               
                     (3)
                  
                  
                     I henhold til artikel 20, stk. 2, i Europa-Parlamentets og Rådets forordning (EF) nr. 223/2009 (2) må fortrolige data, der udelukkende er indsamlet for at udarbejde europæiske statistikker, af de nationale statistiske kontorer, andre nationale myndigheder og af Kommissionen (Eurostat) kun anvendes til statistiske formål, medmindre den statistiske enhed utvetydigt har givet sit tilsagn til, at de må anvendes til andre formål. Derudover træffer Eurostat i henhold til artikel 20, stk. 4, i forordning (EF) nr. 223/2009 alle nødvendige forskriftsmæssige, administrative, tekniske og organisatoriske foranstaltninger til fysisk og logisk beskyttelse af fortrolige data. På baggrund heraf har Eurostat bekræftet over for Den Europæiske Centralbank (ECB), at Eurostat vil sikre fortroligheden af den overførte statistiske information, som udelukkende anvendes til statistiske formål og som ikke videregives. ECB's Styrelsesråd har derfor vurderet, at Eurostat har truffet de nødvendige foranstaltninger med henblik på at sikre fortroligheden af den fortrolige statistiske information om økonomisk og finansiel statistik, der overføres af ECB.
                  
               
                     (4)
                  
                  
                     ECB og Eurostat indgik i marts 2003 et aftalememorandum om økonomisk og finansiel statistik (3) (herefter »aftalememorandummet om økonomisk og finansiel statistik«) for blandt andet at skabe en ramme for udvekslingen og gengivelsen af data. Det fremgår af aftalememorandummets afsnit G, at aftalte ordninger for rettidig udveksling af data fastsættes i en serviceaftale, som også omhandler udvekslingen af fortrolig statistisk data. Som følge heraf beskrives de respektive ansvarsområder, former og midler for dataudveksling mellem ECB's Generaldirektorat for Statistik og Eurostat i serviceaftalen om dataudveksling (4), der er fastsat i bilag 2 til aftalememorandummet om økonomisk og finansiel statistik og indgået i februar 2008. Den statistiske information, der kan udveksles mellem Eurostat og ECB, er specifikt fastsat i tillæg 1 til serviceaftalen. Den statistiske information omfatter, men er ikke begrænset til: kvartalsvis statistik over finansielle sektorkonti, statistik over MFI-balanceposter, MFI-rentestatistik og ekstern statistik indsamlet på grundlag af henholdsvis retningslinje ECB/2013/24 (5), Den Europæiske Centralbanks forordning (EU) nr. 1071/2013 (ECB/2013/33) (6), Den Europæiske Centralbanks forordning (EU) nr. 1072/2013 (ECB/2013/34) (7) og retningslinje ECB/2011/23 (8).
                  
               
                     (5)
                  
                  
                     For at lette ECB's beslutningsproces hvad angår afgørelse om overførslen af fortrolig økonomisk og finansiel statistisk information til Eurostat med henblik på aftalememorandummet om økonomisk og finansiel statistik og afgørelser om ændringer af serviceaftalen om dataudveksling, der kan være nødvendig i forbindelse med overførslen af fortrolig statistisk information til Eurostat, er det nødvendigt at tillade delegation af visse beføjelser til at træffe beslutninger som fastsat i denne delegationsafgørelse. Den delegerede afgørelse om overførslen af fortrolig økonomisk og finansiel statistisk information til Eurostat omfatter information på EU- euroområde- og nationalt niveau samt nationale bidrag i henhold til ECB's retsakter.
                  
               
                     (6)
                  
                  
                     I overensstemmelse med artikel 12.1 i statutten for Det Europæiske System af Centralbanker og Den Europæiske Centralbank kan Styrelsesrådet beslutte at delegere visse beføjelser til Direktionen.
                  
               
                     (7)
                  
                  
                     I overensstemmelse med de almindelige principper om delegation, som disse er udviklet og bekræftet af Den Europæiske Unions Domstol, bør delegation af beføjelser til at træffe beslutninger være begrænsede, proportionelle og foretages på grundlag af nærmere angivne kriterier. I lyset af de betingelser, der er fastsat i artikel 8a i forordning (EF) nr. 2533/98, som finder anvendelse for alle overførsler af fortrolig statistisk information til Eurostat, og denne afgørelses begrænsning til overførsler af fortrolig statistisk information med henblik på aftalememorandummet om økonomisk og finansiel statistik, er de delegerede afgørelser, der skal træffes, af teknisk og ikke politisk karakter, hvilket betyder, at kriterierne for delegationen bør forblive forholdsvis generelle.
                  
               
                     (8)
                  
                  
                     Såfremt kriterierne for vedtagelsen af en delegeret afgørelse ikke er opfyldt, vedtages afgørelser om overførslen af fortrolig statistisk information til Eurostat af Styrelsesrådet efter forslag fra direktionen —
                  
               VEDTAGET DENNE AFGØRELSE:
         
            Artikel 1
            Definitioner
            I denne afgørelse forstås ved:
            
                        1)
                     
                     
                        »fortrolig statistisk information«: fortrolig statistisk information som defineret i artikel 1, nr. 12), i forordning (EF) nr. 2533/98
                     
                  
                        2)
                     
                     
                        »delegeret afgørelse«: en afgørelse truffet på grundlag af Styrelsesrådets delegation af beføjelser i henhold til denne afgørelse
                     
                  
                        3)
                     
                     
                        »aftalememorandum om økonomisk og finansiel statistik«: Aftalememorandummet om økonomisk og finansiel statistik mellem Generaldirektoratet for Den Europæiske Centralbank (Generaldirektoratet for Statistik) og De Europæiske Fællesskabers Statistiske Kontor (Eurostat), indgået den 10. marts 2003.
                     
                  
                        4)
                     
                     
                        »serviceaftale om dataudveksling«: Serviceaftalen om dataudveksling mellem Den Europæiske Centralbank (Generaldirektoratet for Statistik) og De Europæiske Fællesskabers Statistiske Kontor (Eurostat), indgået i februar 2008 som til enhver tid ændret i overensstemmelse med betingelserne, der udgør bilag 2 til aftalememorandummet om økonomisk og finansiel statistik.
                     
                  
         
            Artikel 2
            Overførsel af fortrolig statistisk information til Eurostat
            
               1.   Styrelsesrådet delegerer hermed til direktionen beføjelsen til at træffe afgørelse om overførsel af fortrolig statistisk information til Eurostat inden for rammerne af aftalememorandummet om økonomisk og finansiel statistik.
            
            
               2.   En afgørelse om overførsel af fortrolig statistisk information fra ECB til Eurostat som beskrevet i stk. 1 må kun vedtages ved en delegeret afgørelse, hvis kriterierne for vedtagelse af delegerede afgørelser som fastsat i artikel 4 er opfyldt.
            
         
         
            Artikel 3
            Ændringer til serviceaftalen om dataudveksling
            
               1.   Styrelsesrådet delegerer hermed til direktionen beføjelsen til at træffe afgørelse om ændringer til serviceaftalen om dataudveksling i det omfang, det er nødvendigt for overførslen af den fortrolige statistiske information, der er henvist til i artikel 2, stk. 1, til Eurostat.
            
            
               2.   En afgørelse om ændring af serviceaftalen om dataudveksling i det omfang, det er nødvendigt for overførslen af den fortrolige statistiske information, der er henvist til i artikel 2, stk. 1, som beskrevet i stk. 1, må kun vedtages ved en delegeret afgørelse, hvis kriterierne for vedtagelse af delegerede afgørelser som fastsat i artikel 4 er opfyldt.
            
         
         
            Artikel 4
            Kriterier for vedtagelsen af delegerede afgørelser om overførslen af fortrolig statistisk information til Eurostat og om ændringer til serviceaftalen on dataudveksling
            
               1.   En afgørelse om overførslen af fortrolig statistisk information, jf. artikel 2, stk. 1, til Eurostat eller ændringer af serviceaftalen om dataudveksling i henhold til henholdsvis artikel 2 og 3 må udelukkende træffes ved delegeret afgørelse, når denne overførsel er nødvendig for den effektive udvikling, produktion eller udbredelse eller for at øge kvaliteten af europæisk økonomisk og finansiel statistik, og når denne nødvendighed er behørigt begrundet. Den fortrolige statistiske information, der henvises til i artikel 2, stk. 1, og som skal overføres til Eurostat, skal være tilstrækkelig, relevant og ikke uforholdsmæssig i lyset af Eurostats opgaver.
            
            
               2.   En afgørelse om overførslen af fortrolig statistisk information, jf. artikel 2, stk. 1, til Eurostat eller om ændringer af serviceaftalen om dataudveksling i henhold til henholdsvis artikel 2 og 3 må udelukkende træffes på grundlag af en delegeret afgørelse, når alle følgende betingelser er opfyldt:
               
                           a)
                        
                        
                           informationen er nødvendig for, at Eurostat kan sikre en meningsfuld opgørelse over europæisk økonomisk og finansiel statistik eller til at vurdere kvaliteten af bidragene til aggregaterne af sådan statistik.
                        
                     
                           b)
                        
                        
                           Eurostat indvilliger i at indhente forudgående tilladelse til yderligere overførsel ud over den første overførsel af fortrolig statistisk information, jf. artikel 2, stk. 1
                        
                     
                           c)
                        
                        
                           Anmodningen omfatter information, der falder inden for anvendelsesområdet for aftalememorandummet om økonomisk og finansiel statistik og
                        
                     
                           d)
                        
                        
                           overførslen af den pågældende information vil ikke være skadelig for udførelsen af ESCB's opgaver.
                        
                     ESCB's Statistiske Komité forelægger en vurdering af, hvorvidt de betingelser, der er henvist til i det første underafsnit, er opfyldt, til direktionen.
            
            
               3.   Styrelsesrådet underrettes rettidigt om afgørelser truffet af direktionen i henhold til artikel 2 og 3.
            
            
               4.   Hvis et eller flere af kriterierne for vedtagelse af delegerede afgørelser, jf. stk. 1 og/eller stk. 2, ikke er opfyldt, vedtages afgørelser om overførslen af fortrolig statistisk information, jf. artikel 2, stk. 1, til Eurostat og om ændringer af serviceaftalen om dataudveksling i det omfang, det er nødvendigt for overførslen af den fortrolige statistiske information til Eurostat, jf. artikel 2, stk. 1, af Styrelsesrådet efter forslag fra direktionen.
            
         
         
            Artikel 5
            Ikrafttrædelse
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Frankfurt am Main, den 22. oktober 2020.
            
               Christine LAGARDE
               
                  Formand for ECB
               
            
         
         
            (1)  EFT L 318 af 27.11.1998, s. 8.
         
            (2)  Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker og om ophævelse af forordning (EF, Euratom) nr. 1101/2008 om fremsendelse af fortrolige statistiske oplysninger til De Europæiske Fællesskabers Statistiske Kontor, Rådets forordning (EF) nr. 322/97 om EF-statistikker og Rådets afgørelse 89/382/EØF, Euratom om nedsættelse af et udvalg for De Europæiske Fællesskabers statistiske program (EUT L 87 af 31.3.2009, s. 164).
         
            (3)  Aftalememorandum om økonomisk og finansiel statistik mellem Generaldirektoratet for Statistik i Den Europæiske Centralbank (Generaldirektoratet for Statistik) og De Europæiske Fællesskabers Statistiske Kontor (Eurostat) (Bruxelles, 10. marts 2003), MOU/2003/03101.
         
            (4)  Serviceaftale om dataudveksling mellem Den Europæiske Centralbanks Generaldirektorat for Statistik og De Europæiske Fællesskabers Statistiske Kontor (Eurostat) — bilag 2 til »Aftalememorandum om økonomisk og finansiel statistik« mellem Eurostat og Generaldirektoratet for Statistik (februar 2008), MOU/2008/02011.
         
            (5)  Retningslinje ECB/2013/24 af 25. juli 2013 om Den Europæiske Centralbanks statistiske rapporteringskrav inden for kvartalsvise finansielle sektorkonti (EUT L 2 af 7.1.2014, s. 34).
         
            (6)  Den Europæiske Centralbanks forordning (EU) nr. 1071/2013 af 24. september 2013 om den konsoliderede balance i MFI-sektoren (monetære finansielle institutioner) (ECB/2013/33) (EUT L 297 af 7.11.2013, s. 1).
         
            (7)  Den Europæiske Centralbanks forordning (EU) nr. 1072/2013 af 24. september 2013 vedrørende statistik over de monetære finansielle institutioners rentesatser (ECB/2013/34) (omarbejdning) (EUT L 297 af 7.11.2013, s. 51).
         
            (8)  Retningslinje ECB/2011/23 af 9. december 2011 om Den Europæiske Centralbanks statistiske rapporteringskrav inden for eksterne statistikker (EUT L 65 af 3.3.2012, s. 1).